প্রধান অতিথি লিয়াকত আলী লাকী বলেন, বহু ইতিহাস সমৃদ্ধ কালের সাক্ষী চট্টগ্রামের মুসলিম হল। এখানকার ইট-পাথরে, মলিন পর্দায়, ধূলো-বালিতে মিশে আছে অনেক স্মৃতি। মিশে আছে বহু গুণীজনের পদধূলি, শিল্পী-নাট্যকর্মীর সুর মূর্ছনা আর সংলাপের মায়া-উৎকর্ষ। মাননীয় প্রধানমন্ত্রী সেই অনুভবের সম্মান দিলেন তার কলেবরে নব সৌন্দর্যদানের মধ্য দিয়ে। আমার বিশ্বাস, এতদঞ্চলের নাট্যকর্মী, শিল্পীর প্রাণের প্রণোদনা এতে বহুগুণ বৃদ্ধি পাবে। সাংস্কৃতিক কমপ্লেক্সের একাধিক মিলনায়তন অবশ্যই যুগপৎ শিল্পচর্চায় এক অভিনব হারমনি সৃষ্টি করবে এখানে। নিটোল ও বুদ্ধিদীপ্ত সংস্কৃতি চর্চায় সবার জন্য বিনোদনের দশ দিগন্ত খুলে যাবে এই নতুন অট্টালিকায়।